**Πηνελόπη Δέλτα, Πρώτες ενθυμήσεις**

Α΄ενότητα («Τον πατέρα … αγάπη της ζωής μου»): Ο πατέρας της συγγραφέα και η σχέση της μαζί του.

Β΄ενότητα («Θυμούμαι μια μέρα … μα θεότης»): Το επεισόδιο με τον στρειδά

**Α΄ενότητα**

Στην α΄ενότητα η συγγραφέας παρουσιάζει τη μορφή του πατέρα της. Περιγράφει την εξωτερική του εμφάνιση (2η παράγραφος), τον χαρακτήρα και τη συμπεριφορά του (1η και 3η παράγραφος), αλλά και τα συναισθήματά της γι ‘αυτόν (κυρίως 4η παράγραφος). Σύμφωνα με τη συγγραφέα, ο πατέρας της ήταν άνθρωπος βίαιος, ευέξαπτος, αυταρχικός, καταπιεστικός και τυραννικός κάποιες φορές, επέβαλλε τη θέλησή του στους άλλους, αλλά παράλληλα ήταν τίμιος, ειλικρινής, ανυποχώρητος σε ζητήματα ηθικής και συνείδησης. Ήταν ένας τυπικός πατέρας μιας πατριαρχικής οικογένειας του 19ου αιώνα, που επέβαλλε στα παιδιά του αυτό που ήθελε ακόμη και με τη βία, ενώ ήταν απρόσιτος και δεν τους έδειχνε τρυφερότητα.

**Β΄ενότητα**

Το επεισόδιο με τον στρειδά που αφηγείται εδώ η συγγραφέας δείχνει μια άλλη πτυχή της προσωπικότητας του πατέρα της , ότι δηλαδή σεβόταν τον κόπο των άλλων ανθρώπων και δεν ήταν συμφεροντολόγος, αλλά γενναιόδωρος απέναντί τους. Η συμπεριφορά του απέναντι στον στρειδά τής έκανε μεγάλη εντύπωση και αποτέλεσε παράδειγμα γι’ αυτήν.

Συναισθήματα της συγγραφέως απέναντι στον πατέρα της: Η συγγραφέας λάτρευε τον πατέρα της, τον θαύμαζε και ένιωθε πολύ υπερήφανη γι’ αυτόν. Ταυτόχρονα όμως τον φοβόταν πολύ και αισθανόταν για πολλά χρόνια ότι την καταπίεζε στη ζωή της. Γι’ αυτό η στάση της απέναντί του ήταν αμφίθυμη, δηλαδή συνυπάρχουν μέσα της αντίθετα συναισθήματα.

Γλώσσα: δημοτική με λίγους λόγιους τύπους (απρόσιτος θεότης).

Σχήματα λόγου: ίσιο σαν λαμπάδα (παρομοίωση) - μάτια που πετούσαν φωτιές (μεταφορά) - κάτι σαν λατρεία, σαν θρησκεία (παρομοίωση) - βάρυνε η θέληση και η τυραννία του στη ζωή μου (μεταφορά) - ο λόγος αυτός ήταν ένας σταθμός στη ζωή μου (μεταφορά) - Έστεκε πολύ μακριά μας, θεότης απρόσιτος, μα θεότης (μεταφορά) κλπ.

Αφηγηματικοί τρόποι: αφήγηση σε α΄πρόσωπο, περιγραφή, διάλογος.